一名三天龙书,一名九天太真道经。此经之作,乃自玄微十方,元始天王所运炁撰集也。西王母从元始天王受道,乃共刻北元天中录那邪国,灵镜人鸟之山,阇莱之岫。乃于虚室之中,聚九玄正一之炁,结而成书,字径一丈,于今存焉。元始天王又以传上清八真中央黄老君,使教授下方当为真人,上升三辰者焉。中央黄老君隐禁此经,世无知者,故人间地上五岳天中,永无此经。上清天真尤所宝秘,唯太玄有金阁玉名,琼札紫简,三元有并晨秘箓,丹台有黄文之字,当必为真人者,乃得受之尔。是经也,上皇之道标,紫晨之妙篇,制命九天之阶,征召五帝之灵,逸徊风之混合,凝九转于玄精,交会雌雄,混合万神,森罗幽郁,琼响太真,运辟非于明梁,通易有于玄门,洞德刅以造妙,濯耀罗而映云。太汉为灵关之炁,无刅为浩劫之年,巍巍神馆,万真之渊,金房焕赫,郁乎上清。其旨幽微,难可究详。兆能长斋,绝志人间,诵玉篇于曲室,叩琼音以震灵,则真人定箓于东华,七玄更润于紫房,制魔王以威神,摄五帝以卫身,万遍周而肉身飞,七转召而司命至。此大洞之奇章,总亿道而反生,自无奇毛异质,金骨玉名,皆不得有妄披于灵文,其禁悉依九真明科。兆当苦斋三年,乃得读之。
诵咏此章,万遍既毕,中央黄老道君上奏,太上命丹飙绿盖之车,九灵使者太乙司命,来迎于子。于是五老翼轩,八风扇羽,神雷前驱,玉华扶毂,乘云驾龙,即日升天,诣太素三元君宫中受书。是谓上登上清,受书太极,拜为高仙左卿者也。兆若但有此经,不得读之者,太微天帝君拔出死简,于授经之始刊定真箓,于造斋之初度籍太极,刻名东华,关奏太上,录封龟台,万神千灵自称兆为九玄大夫,位准太清仙伯也。受经之格,一依九真明科,兆宜遵焉。